রবীন্দ্রনাথ লিখেছিলেন, ‘আমরা সবাই রাজা’। গত কয়েকবছরে রাজ্যের বিভিন্ন প্রান্তে যেভাবে বার বার পুলিশকে আক্রান্ত হতে হয়েছে, তার প্রেক্ষিতে পশ্চিমবঙ্গের ট্যাগলাইন হতেই পারে—‘আমরা সবাই পুলিশ’। কাশীপুর অঞ্চলে পুলিশ নিগ্রহের ঘটনায় বিষয়টি আবার সামনে চলে এসেছে। অভিযোগ, আক্রান্ত ট্র্যাফিক সার্জেন্টের স্ত্রীর সঙ্গে অভব্য আচরণ করে বাইক আরোহী দুই সিভিক ভলান্টিয়ার। আক্রান্ত সার্জেন্ট নিজের পুলিশ পরিচয় দিয়ে প্রতিবাদ করা সত্ত্বেও তাঁর উপর চড়াও হয় অভিযুক্ত দুই ব্যক্তি। বচসা চলাকালীন তারাও নিজেদের ‘আধা পুলিশ’ পরিচয় ব্যক্ত করে।
পুলিশের কাজ আইনশৃঙ্খলা রক্ষা করা। কিন্তু গত বেশ কয়েকবছরে রাজ্যের এক অংশের মানুষ নিজেদের হাতেই আইন তুলে নিচ্ছে। পুলিশকে আক্রমণ করতেও তারা ভয় পাচ্ছে না। পরিস্থিতির চাপে টেবিলের তলায় লুকিয়ে প্রাণ বাঁচাতে হচ্ছে পুলিশকর্মীদের। বিষয়টি অভিপ্রেত নয়। সমাজতাত্ত্বিকদের মতে, সার্বিক আইনশৃঙ্খলার পরিবেশ নিম্নগামী হলে এ ধরনের ঘটনা বাড়তে থাকে। গড়ে ওঠে ‘জোর যার মুলুক তার’ সমাজ। তৃণমূলের প্রথম দফার শাসনে বিষয়টি বার বার নজরে এসেছে। দ্বিতীয় দফায় স্বয়ং মুখ্যমন্ত্রী কড়া হওয়ার নির্দেশ দিয়েছেন। প্রশাসনও আগের চেয়ে কঠোর হয়েছে। এতদসত্ত্বেও কাশীপুরের ঘটনা কিন্তু সমাজের চিন্তাই বাড়ায়।
২০০২ সালে বর্ষবরণের রাতে এক মহিলার শ্লীলতাহানি রুখতে গিয়ে দুষ্কৃতীদের হাতে প্রাণ দিয়েছিলেন সার্জেন্ট বাপি সেন। বিষয়টি নিয়ে বহু আলোচনা, বহু প্রতিবাদ হয়েছিল। কিন্তু কাজের কাজ হয়নি। কাশীপুরের ঘটনাই তার প্রমাণ। অপরাধীদের দৃষ্টান্তমূলক শাস্তি না দিলে এমন ঘটনা ঘটতেই থাকবে। পাশাপাশি, রাতের শহরের নিরাপত্তার দিকে আরও বেশি নজর দেওয়া দরকার। উন্নত দেশে রাস্তায় রাস্তায় ক্যামেরা লাগিয়ে ২৪ ঘণ্টা নজরদারি চালানো হয়। কলকাতাতেও বহু জায়গায় ক্যামেরা লাগিয়েছে প্রশাসন। কিন্তু তা প্রয়োজনের চেয়ে অপ্রতুল। অবাঞ্ছিত ঘটনায় পুলিশ যাতে দ্রুত ব্যবস্থা নিতে পারে, তার জন্য বিশেষ বাহিনী তৈরি করাও প্রয়োজন। মনে রাখা দরকার, পুলিশ নিজেই আক্রান্ত হলে আইনশৃঙ্খলার ভাবমূর্তিটি ক্ষতিগ্রস্ত হয়। একমাত্র প্রশাসনই তা পুনরুদ্ধার করতে পারে।